Akademia stel BA-graad vir mediapraktisyns bekend(Foto: Jaco-Louis Kruger/Akademia) Akademia het op 25 November ŉ splinternuwe BA-graad in kommunikasie en joernalistiek tydens ŉ mediageleentheid op die Centurion-kampus in Gauteng bekendgestel. Dr. Alé Steyn, programkoördineerder vir kommunikasie en joernalistiek by Akademia, sê hoewel die bedryf aan’t verander is, beteken dit nie dat akademiese opleiding aan die kortste end moet trek nie. “Die verandering lê uiteraard uitdagings voor ons deur, maar dit kom ook met baie geleenthede en juis daarom is dit ons verantwoordelikheid om studente hiervoor op te lei,” sê sy. Die doel van die program is om studente in staat te stel om as multimediajoernaliste en kundige kommunikasiepraktisyns te funksioneer. Die kwalifikasie beoog om studente toe te rus met die teoretiese kennis en praktiese vaardighede om suksesvolle loopbane in die bedryf te volg. Prof. Pieter Duvenhage (Foto: Jaco-Louis Kruger/Akademia) Prof. Pieter Duvenhage, dekaan van die Fakulteit Geesteswetenskappe by Akademia, vertrou dat studente wat dié kwalifikasie voltooi daarin sal slaag om toegang tot die bedryf te kry. Hy sê dit is ook van kardinale belang om studente te kweek wat agterna ŉ verskil in die gemeenskap sal maak. Die bekroonde joernalis en mediapersoonlikheid Freek Robinson het ook die geleentheid bygewoon. Hy het oor die toekoms van die mediabedryf en rol van joernaliste en verslaggewers in Suid-Afrika gepraat. Robinson maan mediapraktisyns om deurgaans inhoud van ŉ hoë gehalte te skep. “As joernalis moet jy ingelig bly en wyd belese wees. Sorg dat jy objektief bly en ten alle tye geloofwaardigheid in jou beriggewing behou.” Maroela Media se studiefonds is tydens die geleentheid aangekondig. ŉ Rentevrye studielening sal spesifiek toegeken word aan ŉ student wat volgende jaar dié BA (Kommunikasie en Joernalistiek)-graad aan Akademia wil studeer. Dr. Alé Steyn en Freek Robinson in gesprek tydens die bekendstelling (Foto: Jaco-Louis Kruger/Akademia) ŉ Groot bonus is dat die persoon wat hierdie studiebeurs in 2021 ontvang, praktiese opleiding sal ontvang met ŉ internskap by Maroela Media wat deur die loop van die jaar deel van die suksesvolle aansoeker se program sal uitmaak. Susan Lombaard, uitvoerende hoof van Maroela Media, sê dié mediahuis is opgewonde oor Akademia se nuwe graad en vertrou dat dit ŉ besondere bydrae tot die bedryf sal lewer. “Ons sien by Maroela Media dat daar ŉ leemte vir opgeleide joernaliste is. Veral joernaliste wat in velde soos harde nuus en politieke, internasionale en ekonomiese verslaggewing spesialiseer,” sê Lombaard. “Daar is regtig ŉ tekort aan hierdie vaardighede en ek glo die inhoud van Akademia se nuwe kwalifikasie sal dié leemtes vul.” Indien jy beoog om volgende jaar joernalistiek aan Akademia te studeer, maar nie oor die nodige fondse beskik nie, kan jy ook nou aansoek doen by die Maroela Media-studiefonds deur hier te klik.